جورجيا (ب لجورجية: საქართველო) هي بلاد جات ما بين الشرق د أوروپا و لغرب د آسيا، بالضبط ف لمنطقة د لقوقاز. تيحدّها من لغرب لبحر لكحل، من الشمال روسيا، من لجنوب تركيا و أرمينيا، و من الشرق أزيربيدجان. جورجيا من الدول اللوالا ف لعالم اللي دخلو ف لمسيحية، و كان داكشي ف لقرن الرابع لميلادي. فاللول د لقرن 19 دخلات جورجيا مع لإمبراطورية و بقات تابعا ليها تا طاحت ف 1917. من مورا 4 سنين د ليستيقلال، دخلات لجيوش ديال لبولشوڤيك للبلاد و دخّلوها مع ليتيحاد السوڤياتي ف 1922. ملّي طاح ليتيحاد ف 1991 ستاقلات لجمهورية د جورجيا و دخلات فأزمة قتيصادية و مشاكل فالتسعينات. ف 2003 وقعات تورة ف لبلاد تسمّات التورة د لورد كانت كاطّالب بإصلاحات ديموقراطية. النتيجة د هاد التورة كانت هي باللي لعلاقة د لبلاد مع روسيا خيابت و وقعات بيناتهم حرب ف 2008. تيسكنو ف جورجيا تقريبا 3.7 مليون د الناس و لعاصمة ديالها هي تبيليسي. اللغات الرسمية ف لبلاد هوما لجورجية و لأبخازية، و لفلوس اللي كاتخدّم فيها هي اللاري. النضام د لحكيم فيها هو جمهورية برلمانية. جورجيا داخلة مع بزاف د لمنضمات دولية بحال لأمم لمتحدة و لمجلس لأوروپي و منضمة التجارة لعالمية، و عاد باغا تدخل لمنضمات آخرا بحال لإتحاد لأوروپي و الناطو.